**Ville Koho** (s. 27. helmikuuta 1982 Imatra) on suomalainen entinen jääkiekkoilija, pelipaikaltaan keskushyökkääjä. Hän pelasi koko ammattilaisuransa ajan SM-liigajoukkue Saimaan Pallossa. Koho toimi joukkueen kapteenina kaikkiaan 13 kaudella vuosina 2007–2019 ja 2020. Hän on viimeisen kautensa 2019–2020 jälkeen SaiPan seurahistorian kaikkien aikojen eniten runkosarjaotteluita pelannut pelaaja yli 853 ottelullaan. Seura on jäädyttänyt Kohon pelinumeron 8. Hänet palkittiin viimeisen SM-liigakautensa 2019–2020 päätteeksi SM-liigan herrasmiespelaajana Raimo Kilpiö -palkinnolla. Koho ei pitkästä urastaan huolimatta voittanut kuitenkaan ainuttakaan miesten SM-mitalia, mutta hän voitti kuitenkin A-nuorten Suomenmestaruuden keväällä 2002. Koho pelasi urallaan myös kolme ottelua Suomen A-maajoukkueessa.

Kaudella 2020–2021 Koho toimi SaiPan SM-liigajoukkueen apuvalmentajana, kun joukkueen nimellinen valmennusjohto oli lomautettuna.

Ura
---

### Seuraura

Koho on Imatran Ketterän kasvatti. Hän siirtyi C-juniori-ikäisenä Saimaan Palloon. Huhtikuussa 2001 Koho teki juniorisopimuksen seuran SM-liigajoukkueen kanssa. Hän pelasi kaudella 2001–2002 SM-liigassa 15 runkosarjaottelua. Koho teki liigauransa ensimmäisen maalin ja kauden ainoaksi jääneen tehopisteensä 5. maaliskuuta 2002 Helsingin IFK:ta vastaan. Hänet palkittiin ottelun *Ilta-Sanomien* yhden tähden tähtipelaajana. Suurimman osan kaudestaan Koho pelasi kuitenkin vielä SaiPan A-nuorissa, joiden paras syöttäjä ja toiseksi paras pistemies hän oli tehoilla 15+28=43. Koho voitti kauden päätteeksi A-nuorten Suomenmestaruuden, kun SaiPa kaatoi Turun Palloseuran kotikaukalossaan voittomaalikilpailun päätteeksi lukemin 3–2 ja otteluvoitoin 3–1. Huhtikuussa 2002 hän teki vuoden mittaisen jatkosopimuksen SaiPan kanssa.

Kausi 2002–2003 oli Koholle varsinainen tulokaskausi SM-liigassa; hän teki kaikissa 56 runkosarjaottelussa tehot 2+3=5. Kausi 2006–2007 jäi Koholla 46 runkosarjaottelun mittaiseksi sivusidevamman takia. Kaudella 2007–2008 hän nousi SaiPan kapteeniksi, mutta Kohon runkosarjaa lyhensi 45 ottelun mittaiseksi kylkivamman takia. Hänen kylkivaivansa jatkuivat myös kaudella 2008–2009, joka jäi Koholla vain 33 runkosarjaottelun mittaiseksi.

Kohosta tuli 4. lokakuuta 2011 kaikkien aikojen eniten SM-liigan runkosarjaotteluita SaiPassa pelannut pelaaja. Hän nousi 465. liigaottelussaan vieraissa JYPiä vastaan kyseisessä tilastossa Mika Skytän ohi. Kauden 2011–2012 päätteeksi SaiPaFanit ry äänesti Kohon kauden suosikkipelaajakseen. Joulukuussa 2011 hän teki kevääseen 2014 ulottuvan sopimuksen SaiPan kanssa.

Kaudella 2012–2013 Koho voitti SaiPan sisäisen tehotilaston lukemalla +12 ja oli viemässä joukkuetta pudotuspeleihin ensimmäistä kertaa seitsemään vuoteen. Kaudella 2013–2014 hän teki SM-liigan yhden kauden piste-ennätyksensä tehoilla 10+27=37, joilla Koho voitti SaiPan sisäisen piste- ja syöttöpörssin. Marraskuussa 2013 Kohon sopimusta jatkettiin kahdella vuodella kevääseen 2016 saakka. Kaudella 2014–2015 hän voitti SaiPan sisäisen tehotilaston lukemalla +11. Marraskuussa 2015 Koho teki taas kaksivuotisen jatkosopimuksen joukkueen kanssa.

Kesällä 2016 Kohon selkä leikattiin ja hän oli sivussa koko syyskauden 2016–2017 ajan. Koho palasi kaukaloihin tammikuussa 2017 ja hän pelasi 17 ottelua, kunnes Koho joutui uudelleen sivuun helmikuussa. Hänen kautensa päättyi tähän. Kauden 2017–2018 alkaessa Koho oli päässyt kuntoutumaan, ja hän aloitti jo 11. kautensa SaiPan kapteenina. Koho oli kauden päätteeksi ehdolla SM-liigan herrasmiespelaajalle myönnettävän Raimo Kilpiö -palkinnon voittajaksi, mutta palkinnon vei lopulta kuitenkin JYPin Jarkko Immonen. Helmikuussa 2018 Koho teki SaiPan kanssa vuoden mittaisen jatkosopimuksen.

25. marraskuuta 2018 Koho palkittiin SaiPan 70-vuotisjuhlagaalassa SaiPan kannattajien valitsemana kaikkien aikojen saipalaisena. Hänet palkittiin myös yhtenä kahdeksasta henkilöstä SaiPan kultaisella ansiomerkillä. Joulukuussa Koho teki seuran kanssa vuoden mittaisen jatkosopimuksen. Kauden 2018–2019 jälkeen hän päätti omasta tahdostaan jättää SaiPan kapteenin tehtävät peräti 12 kauden jälkeen. Kohon tehtävässä korvasi kaudella 2019–2020 Elmeri Kaksonen. Tammikuussa 2020 hän ilmoitti lopettavansa kauden jälkeen pelaajauransa. Samalla Koho nimettiin loppukaudeksi SaiPan kapteeniksi, kun Elmeri Kaksonen oli loukkaantunut. SaiPa tiedotti kunnioittavansa Kohon uraa runkosarjan viimeisessä ottelussaan 14. maaliskuuta 2020 Pelicansia vastaan. Kyseistä ottelua ei lopulta kuitenkaan pelattu, sillä SM-liigakausi keskeytettiin koronaviruspandemian vuoksi vain päivää ennen päätöskierrosta 13. maaliskuuta. Koho palkittiin kauden päätteeksi SM-liigan herrasmiespelaajana Raimo Kilpiö -palkinnolla.

Maaliskuussa 2020 SaiPa tiedotti järjestävänsä yhdessä Kohon kasvattajaseuran Imatran Ketterän kanssa 8. elokuuta 2020 tähdistöottelun, jonka tuotto käytetään eteläkarjalaisen jääkiekon tukemiseen. Tapahtuma toimii myös Kohon juhlaotteluna. Samalla SaiPa tiedotti, että joukkue jäädyttää hänen pelinumeronsa 8 kauden 2020–2021 aikana. Koho jatkaa pelaajauransa jälkeen työskentelyä SaiPan organisaatiossa toimiston puolella ja hän toimii samalla omien sanojensa mukaan SaiPan akatemian 12 pelaajan ryhmän "tukihenkilönä". Heinäkuussa seura tiedotti siirtyvänsä Kohon juhlaottelun myöhempään ajankohtaan silloisten koronavirusrajoitusten vuoksi. Myös hänen pelinumeron jäähdytysseremoniansa peruuntui, koska SM-liigaotteluihin ei otettu enää loppukaudella yleisöä joulukuun 2020 jälkeen. Kohon pelinumero jäädytettiin lopulta kaudella 2021–2022 30. lokakuuta 2021 ennen Oulun Kärppiä vastaan pelattua ottelua.

### Maajoukkueura

Koho pelasi kolme A-maaottelua tehden kaksi syöttöpistettä. Hänet valittiin A-maajoukkueeseen ensimmäistä kertaa 30-vuotiaana Euro Hockey Tourin Moskovan-turnaukseen joulukuussa 2012, mutta häneltä jäi kuitenkin turnaus väliin loukkaantumisen takia. Kohon Suomen joukkueessa korvasi Ville Viitaluoma. Joulukuussa 2013 hänet valittiin samaan turnaukseen kuin edellisenä vuonna, nyt Rasmus Ristolaisen ja Teemu Erosen loukkaannuttua. Koho sai tililleen näin ollen ensimmäisen A-maaottelunsa 19. joulukuuta 2013 Prahassa Tšekkiä vastaan. Hänet merkittiin debyytissään Suomen 14. hyökkääjäksi.

Kohon pelasi myös kolme poikien maaottelua.

Pelityyli
---------

Koho tunnettiin yleisesti puolustavana keskushyökkääjänä. Hänen *Ilta-Sanomille* maaliskuussa 2020 antaman haastattelun yhteydessä Kohoa luonnehdittiin hyväksi aloittajaksi, kovaksi likaisen työn tekijäksi ja tärkeäksi alivoimapelaajaksi. Elite Prospects -sivuston Ulf Anderssonin mukaan hyvä pelikäsitys ja ennakointikyky tekivät hänestä vahvan puolustavan pelaajan. Anderssonin mukaan Koho ei ollut kuitenkaan kovin vahva kaksinkamppailuissa, eikä hänen suurimmat avunsa olleet hyökkäyspäässä.

Pelaajauran jälkeen
-------------------

Kesken kauden 2020–2021, marraskuussa 2020 Koho nimettiin SaiPan apuvalmentajaksi samalla kun Ville Hämäläinen nimettiin joukkueen päävalmentajaksi seuran U20-joukkueesta. Kaksikko nousi valmennusvastuuseen, kun seura lomautti Tero Lehterän johtaman valmennustiimin alustavasti joulukuun loppuun. SaiPan valmennus oli lomautettuna lopulta maaliskuun 2021 lopulle, mutta Hämäläinen ja Koho johtivat joukkuetta kuitenkin runkosarjan loppuun huhtikuulle. SaiPa ei edennyt pudotuspeleihin.

Muuta
-----

Kohon isä Erkki toimii Imatran Ketterän Mestis-joukkueen huoltajana.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2000–2001 | SaiPa | A-SM | 44 | 13 | 12 | 25 | 8 | 2 | 2 | 0 | 2 | 0 |
| 2001–2002 | SaiPa | A-SM | 40 | 15 | 28 | 43 | 38 | 5 | 1 | 2 | 3 | 2 |
|  | SaiPa | SM-liiga | 15 | 1 | 0 | 1 | 2 | – | – | – | – | – |
| 2002–2003 | SaiPa | A-SM | 1 | 0 | 2 | 2 | 0 | – | – | – | – | – |
|  | SaiPa | SM-liiga | 56 | 2 | 3 | 5 | 12 | – | – | – | – | – |
| 2003–2004 | SaiPa | SM-liiga | 55 | 4 | 3 | 7 | 8 | – | – | – | – | – |
| 2004–2005 | SaiPa | SM-liiga | 55 | 6 | 8 | 14 | 14 | – | – | – | – | – |
| 2005–2006 | SaiPa | SM-liiga | 56 | 9 | 6 | 15 | 49 | 8 | 1 | 2 | 3 | 4 |
| 2006–2007 | SaiPa | SM-liiga | 46 | 3 | 4 | 7 | 20 | – | – | – | – | – |
| 2007–2008 | SaiPa | SM-liiga | 45 | 3 | 7 | 10 | 12 | – | – | – | – | – |
| 2008–2009 | SaiPa | SM-liiga | 33 | 3 | 6 | 9 | 12 | – | – | – | – | – |
| 2009–2010 | SaiPa | SM-liiga | 46 | 5 | 10 | 15 | 45 | – | – | – | – | – |
| 2010–2011 | SaiPa | SM-liiga | 53 | 5 | 8 | 13 | 16 | – | – | – | – | – |
| 2011–2012 | SaiPa | SM-liiga | 54 | 9 | 19 | 28 | 12 | – | – | – | – | – |
| 2012–2013 | SaiPa | SM-liiga | 44 | 8 | 10 | 18 | 16 | 3 | 0 | 0 | 0 | 0 |
| 2013–2014 | SaiPa | SM-liiga | 52 | 10 | 27 | 37 | 18 | 13 | 2 | 3 | 5 | 2 |
| 2014–2015 | SaiPa | SM-liiga | 46 | 5 | 9 | 14 | 12 | 7 | 1 | 0 | 1 | 2 |
| 2015–2016 | SaiPa | SM-liiga | 50 | 12 | 11 | 23 | 28 | 3 | 0 | 0 | 0 | 0 |
| 2016–2017 | SaiPa | SM-liiga | 17 | 2 | 1 | 3 | 4 | – | – | – | – | – |
| 2017–2018 | SaiPa | SM-liiga | 46 | 8 | 15 | 23 | 6 | 9 | 1 | 3 | 4 | 2 |
| 2018–2019 | SaiPa | SM-liiga | 45 | 6 | 6 | 12 | 10 | 3 | 0 | 0 | 0 | 0 |
| 2019–2020 | SaiPa | SM-liiga | 39 | 1 | 5 | 6 | 10 | – | – | – | – | – |
| 19 kautta | yhteensä | SM-liiga | 853 | 102 | 158 | 260 | 306 | 43 | 5 | 8 | 13 | 10 |

Saavutukset
-----------

* A-nuorten Suomenmestaruus (2002)
* Kaikkien aikojen saipalainen (2018)
* SM-liigan herrasmiespelaaja (Raimo Kilpiö -palkinto) (2020)

Lähteet
-------

* Ville Koho The Internet Hockey Databasessa (englanniksi)
* Ville Koho Eurohockey-sivustolla (englanniksi)
* Ville Koho *Elite Prospects*. Everysport Media Group AB.  (englanniksi)

### Viitteet

1. ↑  Dokumentti: C8 - Ville Koho *youtube.com*.  10.3.2020. Liiga-SaiPa Oy. Viitattu 14.9.2022.
2. ↑  Elite Prospects - All Time Regular Season Player Stats for SaiPa *eliteprospects.com*. Everysport Media Group AB. Viitattu 20.8.2012. (englanniksi)
3. 1 2 3 4 5  Ville Koho *Elite Prospects*. Everysport Media Group AB.  (englanniksi)
4. 1 2  Hannus, Tanja: SaiPan valmentajien lomautukset päättyvät, mutta seura ei kommentoi päävalmentaja Tero Lehterän jatkoa *yle.fi*.  26.3.2021. Yleisradio Oy. Viitattu 31.5.2021.
5. ↑  Ville Koho pelaa 500. ottelunsa *liiga.fi*.  2.2.2012. Jääkiekon SM-liiga Oy. Viitattu 20.8.2012.
6. ↑  SaiPan omille junioreille juniorisopimuksia *Jatkoaika.com*.  26.4.2001. Jatkoaika r.y. Viitattu 27.9.2020.
7. ↑  Tilastot - Liiga *liiga.fi*.  5.3.2002. Jääkiekon SM-liiga Oy. Viitattu 20.8.2012.
8. ↑  Elite Prospects - SaiPa U20 *eliteprospects.com*. Everysport Media Group. Viitattu 31.3.2019. (englanniksi)
9. ↑  Parviainen, Vesa: Ville Koho saa tuhat SM-peliä täyteen SaiPan paidassa - kaksi ottelua ylitse muiden: "Se jäi ikiajoiksi mieleen" *iltalehti.fi*.  22.9.2018. Alma Media Suomi Oy. Viitattu 31.3.2019.
10. ↑  SaiPa teki sopimuksia *Jatkoaika.com*.  5.4.2002. Jatkoaika r.y. Viitattu 20.8.2012.
11. ↑  Silvennoinen, Anssi: SaiPassa paljon alisuorittajia *Jatkoaika.com*.  24.4.2007. Jatkoaika r.y. Viitattu 20.8.2012.
12. ↑  SaiPalla pelaajapula *Jatkoaika.com*.  28.11.2007. Jatkoaika r.y. Viitattu 20.8.2012.
13. ↑  Tehopakki Nyrhinen sairaslistalle *Jatkoaika.com*.  10.11.2008. Jatkoaika r.y. Viitattu 20.8.2012.
14. ↑  Ville Koho SaiPa-tilaston kärkipaikalle *liiga.fi*.  4.10.2011. Jääkiekon SM-liiga Oy. Viitattu 20.8.2012.
15. ↑  Koho Fanien suosikkipelaaja *saipafanit.com*.  18.3.2012. SaiPaFanit ry. Viitattu 20.8.2012. [vanhentunut linkki]
16. ↑  SaiPa julkisti uuden luotsinsa ja Kohon jatkosopimuksen *Jatkoaika.com*.  22.12.2011. Jatkoaika r.y. Viitattu 20.8.2012.
17. ↑  Elite Prospects - SaiPa *eliteprospects.com*. Everysport Media Group AB. Viitattu 31.3.2019. (englanniksi)
18. ↑  Elite Prospects - SaiPa *eliteprospects.com*. Everysport Media Group AB. Viitattu 31.3.2019. (englanniksi)
19. ↑  Ville Koho SaiPassa vuoteen 2016 saakka *Jatkoaika.com*.  4.11.2013. Jatkoaika r.y. Viitattu 27.11.2013.
20. ↑  Elite Prospects - SaiPa *eliteprospects.com*. Everysport Media Group AB. Viitattu 31.3.2019. (englanniksi)
21. ↑  Ville Koho jatkosopimukseen SaiPan kanssa *Jatkoaika.com*.  9.11.2015. Jatkoaika r.y. Viitattu 1.4.2016.
22. ↑  SaiPa-kapteeni Koho pitkästä aikaa tositoimiin - Carsonin kausi ohi *Jatkoaika.com*.  2.1.2017. Jatkoaika r.y. Viitattu 14.3.2017.
23. ↑  Silvennoinen, Anssi: SaiPaa koettelee julma loukkaantumissuma *esaimaa.fi*.  27.2.2017. Kaakon Viestintä Oy.  Arkistoitu 14.3.2017. Viitattu 14.3.2017.
24. ↑  Pitkänen, Henri: Ville Koho jatkaa SaiPan kapteenina — paluumuuttaja Anssi Löfmanista varakippari *uutisvuoksi.fi*.  19.8.2017. Kaakon Viestintä Oy. Viitattu 29.12.2018.
25. ↑  Seppänen, Antti: Tässä ovat ehdokkaat Raimo Kilpiö –palkinnon saajaksi 2018 *liiga.fi*.  28.4.2018. Jääkiekon SM-liiga Oy. Viitattu 3.5.2018.
26. ↑  SaiPan ensi kauden hyökkäys rakentuu - kapteeni ja maalinsylkijä jatkavat *Jatkoaika.com*.  27.2.2018. Jatkoaika r.y. Viitattu 27.2.2018.
27. 1 2  Ville Kohosta kaikkien aikojen saipalainen - katso kaikki SaiPan juhlagaalassa palkitut! *saipa.fi*.  25.11.2018. Liiga-SaiPa Oy. Viitattu 29.12.2018.
28. ↑  Ville Koholle jatkosopimus *saipa.fi*.  28.12.2018. Liiga-SaiPa Oy. Viitattu 29.12.2018.
29. ↑  Seppä, Lassi: SaiPalle uusi kapteeni Ville Kohon jättäydyttyä pois tehtävästä − "13 pelaajaa kokonaisuudessaan sai ääniä kapteenistoon, jopa yhdeksän pelaajaa kapteeniksi" *Jatkoaika.com*.  2.9.2019. Jatkoaika r.y. Viitattu 2.9.2019.
30. ↑  Seppänen, Antti: Ville Koho palaa SaiPan kapteeniksi – ura päättyy tänä keväänä *liiga.fi*.  31.1.2020. Jääkiekon SM-liiga Oy. Viitattu 31.1.2020.
31. 1 2 3  Seppä, Petri: SaiPan suurlegendan Ville Kohon ura päättyi naapurin pihalle: "Kun luin jutun, tuli kyynel silmään" *is.fi*.  14.3.2020. Sanoma Media Finland Oy. Viitattu 14.3.2020.
32. ↑  Seppänen, Antti: "Esimerkillisintä urheiluhenkeä ja käytöstä" – Raimo Kilpiö –palkinto SaiPan Ville Koholle *liiga.fi*.  3.4.2020. Jääkiekon SM-liiga Oy. Viitattu 3.4.2020.
33. ↑  Silventoinen, Juho: SaiPa ja Ketterä järjestävät elokuussa Ville Koho -juhlaottelun – numero 8 Kisapuiston kattoon jo ensi kauden aikana *Jatkoaika.com*.  19.3.2020. Jatkoaika r.y. Viitattu 3.4.2020.
34. ↑  Ville Koho -juhlaottelu siirtyy myöhempään ajankohtaan *saipa.fi*.  1.7.2020. Liiga-SaiPa Oy. Viitattu 27.9.2020.
35. ↑  Väisänen, Riitta: Legendaksi muiden joukkoon – SaiPa jäädyttää pitkän uran tehneen Ville Kohon pelinumeron: "Kovaan seuraan päästään" *yle.fi*.  30.10.2021. Yleisradio Oy. Viitattu 27.9.2020.
36. ↑  Viitaluoma korvaa Kohon Leijonamiehistössä *MTVuutiset.fi*.  10.12.2012. Telia Company AB. Viitattu 11.12.2012.
37. ↑  Ristolainen ja Eronen sivuun Leijonista, SaiPan Koho tilalle *Leijonat.fi*.  15.12.2013. Suomen Jääkiekkoliitto – Finlands Ishockeyförbund ry.  Arkistoitu 30.12.2018. Viitattu 22.12.2013.
38. ↑  Leijonissa 31-vuotias debytantti – katso kokoonpano *MTVuutiset.fi*.  19.12.2013. Telia Company AB. Viitattu 2.9.2019.
39. ↑  Arkko, Simo: SaiPa joutui koviin ratkaisuihin – valmennus ja urheilujohto lomautetaan *yle.fi*.  8.11.2020. Yleisradio Oy. Viitattu 31.5.2021.
40. ↑  Elite Prospects - Erkki Koho Team Staff Profile *eliteprospects.com*. Everysport Media Group AB. Viitattu 3.4.2020. (englanniksi)


|  |  |  |
| --- | --- | --- |
| Edeltäjä:**Kimmo KoskenkorvaElmeri Kaksonen** | **Saimaan Pallon kapteeni SM-liigassa**2007–20192020 | Seuraaja:**Elmeri KaksonenJarno Koskiranta** |

|  |  |  |
| --- | --- | --- |
| Edeltäjä:**Kristian Kuusela** | **Raimo Kilpiö -palkinnon voittaja**2020 | Seuraaja:**Elmeri Eronen** |